作者：王梦应
词牌/韵律：疏影

paragraphs: 瞢腾晓被，听堕冰屋角，晴哢仍未。
土湿烟生，庭掩寒青，障泥懒为春试。
东风旧与花飞去，料记得、年年沙际。
忍落梅、万点苔根，化作一窗离思。
犹忆蔫红稚绿，断桥雪未扫，天近春易。
老对荒寒，事旧人新，雁后不成情味。
人间解有花如海，待一片、不教随水。
但玉香、酥影玲珑，逐日暖红云里。